Thisted Kommune har netop indgået et samarbejde med Trygfonden om en livredderordning på stranden i Nørre Vorupør. Det betyder, at specialuddannede livreddere vil skabe tryghed på stranden til sommer. Det oplyser Thisted Kommune i en pressemeddelelse. - Vores livreddere går snart i gang med at forberede sig på sommerens udfordringer og ser frem til at skabe trygge rammer for strandens gæster og klæde dem på med en masse brugbar viden om, hvad man skal være opmærksom på, når man er i eller ved vandet, siger programchef for sikkerhed i TrygFonden, René Højer, i pressemeddelelsen. Første strand i Thisted Kommune med kystlivreddere Esben Oddershede, der er formand for Klima-, Miljø- og Teknikudvalget i Thisted Kommune, glæder sig over samarbejdet. Han mener, at tiltaget er en nødvendighed, fordi flere og flere holder ferie i Thy og andre steder ved Vestkysten, hvor havet kan være en vild badeoplevelse. - Vi har sommetider set, at badegæster har undervurderet havets kræfter. Nu, hvor vi får livreddere i Vorupør, kan vi sende folk mere trygt ud i bølgerne, siger han. TrygFonden har kystlivreddere tilknyttet 37 strande og havnebade i Danmark. I Nordjylland er TrygFondens kystlivreddere til stede på Skagen Sønderstrand, Tversted Strand, Tornby Strand, Løkken Strand, Blokhus Strand og på Palmestranden i Frederikshavn. I sommeren 2020 udførte livredderne på de seks strande i alt 9 livreddende aktioner, 218 førstehjælpsaktioner, 420 forebyggende aktioner og 9607 oplysende indsatser.

Opsummering:
Når dagene atter bliver lange og lyse, feriesæsonen begynder, og børn og voksne igen får lyst til en dukkert ud for Nørre Vorupør ved Vestkysten, så bliver det under kyndigt opsyn. Kystlivreddere flytter nemlig ind på stranden med tårn, redningsudstyr og gode baderåd.